പൃഥ്വിരാജ് ആദ്യമായി സംവിധാനം ചെയ്യുന്ന ലൂസിഫറിൽ വലിയ താരനിരയാണ് അണിനിരക്കുന്നത് . പ്രോജക്ട് പ്രഖ്യാപിക്കപ്പെട്ടതിന് ശേഷം അഭിനയിക്കുന്ന താരങ്ങൾ ആരൊക്കെയെന്ന ചർച്ചകളും അഭ്യൂഹങ്ങളും പ്രേക്ഷകർക്കടയിൽ ഏറെ നടന്നിരുന്നു . ചിത്രീകരണം തുടങ്ങിയപ്പോഴേക്കും മുഴുവൻ താരനിരയെക്കുറിച്ചുമുള്ള വിവരങ്ങൾ പുറത്തെത്തി . വിവേക് ഒബ്റോയ് പ്രതിനായക കഥാപാത്രത്തെ അവതരിപ്പിക്കുന്ന ചിത്രത്തിൽ കലാഭവൻ ഷാജോൺ , ഇന്ദ്രജിത്ത് , മഞ്ജു വാര്യർ , സച്ചിൻ കണ്ഡേക്കർ , സായ്കുമാർ , സംവിധായകൻ ഫാസിൽ തുടങ്ങിയവർക്കൊപ്പം ടൊവീനോ തോമസും ഒരു കഥാപാത്രത്തെ അവതരിപ്പിക്കുന്നുണ്ട് . ചെറുതാണെങ്കിലും ലൂസിഫറിലെ കഥാപാത്രത്തെ സ്വീകരിക്കാനുള്ള കാരണത്തെക്കുറിച്ചും പൃഥ്വിരാജ് എന്ന സംവിധായകനെക്കുറിച്ചും സംസാരിക്കുന്നു ടൊവീനോ , ഹിന്ദു ദിനപത്രത്തിന് നൽകിയ അഭിമുഖത്തിൽ . " മൾട്ടിസ്റ്റാർ ചിത്രങ്ങളോട് ഉപേക്ഷ വിചാരിക്കുന്നയാളല്ല ഞാൻ . ആമി എന്ന ചിത്രത്തിൻറെ ചിത്രീകരണത്തിൽ ആറ് ദിവസമേ ഞാൻ പങ്കെടുത്തിട്ടുള്ളൂ . പക്ഷേ പ്രേക്ഷകരുടെ പ്രതികരണം അത്ഭുതപ്പെടുത്തുന്നതായിരുന്നു . മുഖ്യധാരാ സിനിമയുടെ ഭാഗമാവുമ്പോൾ പരമാവധി ആളുകൾ നമ്മുടെ സിനിമ കാണണമെന്ന് ആഗ്രഹിക്കുക സ്വാഭാവികം . ലൂസിഫറിൽ ഒരു ചെറിയ വേഷമാണ് എനിക്ക് ലഭിച്ചത് . പക്ഷേ അതൊരു വലിയ ചിത്രമാണ് . ആ ഓഫർ സ്വീകരിക്കാൻ എനിക്ക് ഒരു മടിയുമുണ്ടായില്ല . " നായകനല്ലാതെയുള്ള സിനിമകളിൽ അഭിനയിക്കുമ്പോൾ ഒരു അഭിനേതാവ് എന്ന നിലയിലുള്ള പ്രായോഗിക പരിചയം വർധിക്കുന്നുണ്ടെന്നും ടൊവീനോ പറയുന്നു . പൃഥ്വിരാജ് എന്ന സംവിധായകനെക്കുറിച്ചുള്ള ചോദ്യത്തിന് ടൊവീനോയുടെ മറുപടി ഇങ്ങനെ . " ഒരു നടനിൽ നിന്നും സംവിധായകനിലേക്കുള്ള പൃഥ്വിയുടെ പരിവർത്തനം അത്ഭുതപ്പെടുത്തുന്നതായിരുന്നു . അനുഭവസമ്പത്തുള്ള ഒരു സംവിധായകനെപ്പോലെയാണ് അദ്ദേഹം പ്രവർത്തിക്കുന്നത് . അത്രയും പ്ലാനിംഗ് ഉണ്ട് . എന്താണ് അദ്ദേഹം ചെയ്യുന്നതെന്ന് നല്ല ബോധ്യവുമുണ്ട് , " ടൊവീനോ പറയുന്നു . സംവിധാനം ചെയ്യുക എന്ന സ്വപ്നം തനിക്കുമുണ്ടെന്നും എന്നാൽ ഗംഭീരസിനിമകൾ ചിലത് കാണുമ്പോൾ ഭയം തോന്നാറുണ്ടെന്നും ചോദ്യത്തിനുത്തരമായി പറയുന്നു ടൊവീനോ . " ഒരിക്കൽ അതിനുള്ള ധൈര്യമുണ്ടാകുമ്പോൾ ഒരു ശ്രമം നടത്തും " , ടൊവീനോ പറഞ്ഞവസാനിപ്പിക്കുന്നു .